
1 straipsnis. 10 straipsnio pakeitimas
Pakeisti 10 straipsnio 4 dalį ir ją išdėstyti taip:
„4. Viešojo sektoriaus subjekto apskaita tvarkoma šio straipsnio 1 dalies 1 punkte nustatyta tvarka arba centralizuotai.“

2 straipsnis. Įstatymo papildymas 103 straipsniu
Papildyti Įstatymą 103 straipsniu:
„103 straipsnis. Centralizuotas viešojo sektoriaus subjektų apskaitos tvarkymas 
1.	Centralizuoto viešojo sektoriaus subjektų apskaitos atlikimo tvarką nustato Vyriausybė.
2.	Sprendimą dėl viešojo sektoriaus subjektų apskaitos atlikimo centralizuotai ir viešojo sektoriaus subjektų, kurių apskaita bus atliekama centralizuotai, gali priimti:
1)	dėl Vyriausybei atskaitingų valstybės viešojo sektoriaus subjektų, kuriuose Vyriausybė ar jos įgaliota institucija įgyvendina savininko teises, – Vyriausybė;
2)	dėl Seimo kanceliarijos ir Seimui atskaitingų institucijų – Seimo valdyba;
3)	dėl Respublikos Prezidento kanceliarijos ir Respublikos Prezidentui atskaitingų institucijų – Respublikos Prezidentas arba jo įgaliotas asmuo;
4)	dėl savivaldybių viešojo sektoriaus subjektų, kuriuose savivaldybė įgyvendina savininko teises, – savivaldybių tarybos.
3.	Sprendimą dėl įstaigos, kuri centralizuotai atliktų viešojo sektoriaus subjektų apskaitą, gali priimti:
1)	dėl šio straipsnio 2 dalies 1–3 punktuose nurodytų viešojo sektoriaus subjektų – Vyriausybė;
2)	dėl šio straipsnio 2 dalies 4 punkte nurodytų viešojo sektoriaus subjektų – savivaldybių tarybos.
4. Tuo atveju, kai viešojo sektoriaus subjektų apskaita tvarkoma centralizuotai, šiuo įstatymu ūkio subjekto vadovui nustatytos pareigos ir atsakomybė paskirstomos tarp viešojo sektoriaus subjekto vadovo ir centralizuotai apskaitą tvarkančios įstaigos vadovo Vyriausybės nustatyta tvarka.“
3 straipsnis. 11 straipsnio pakeitimas	
Pakeisti 11 straipsnio 2 dalį ir ją išdėstyti taip:
„2. Apskaitos paslaugas teikiančios įmonės arba apskaitos paslaugas savarankiškai teikiančio asmens atsakomybė nustatoma rašytinėje sutartyje, sudaromoje su užsakovu. Prie sutarties pridedama apskaitos paslaugas teikiančios įmonės arba apskaitos paslaugas savarankiškai teikiančio asmens bendrosios civilinės atsakomybės draudimo sutartis.“

4 straipsnis. 14 straipsnio pakeitimas
Pakeisti 14 straipsnį ir jį išdėstyti taip:
„14 straipsnis. Apskaitos dokumentų pasirašymas
1. Ūkio subjekto vadovas nustato apskaitos dokumentų pasirašymo tvarką ir asmenų, kurie turi teisę surašyti ir pasirašyti arba tik pasirašyti apskaitos dokumentus, sąrašą. Apskaitos dokumentai pasirašomi asmeniškai arba Lietuvos Respublikos elektroninio parašo įstatymo nustatyta tvarka. Kai pagal sutartį apskaitą tvarko apskaitos paslaugas teikianti įmonė arba  apskaitos paslaugas savarankiškai teikiantis asmuo, dokumentų pasirašymo tvarka nustatoma sutartyje, sudaromoje su užsakovu. 
2. Už apskaitos dokumentų surašymą laiku ir teisingai, už juose esančių duomenų tikrumą ir ūkinių operacijų teisėtumą atsako apskaitos dokumentus surašę ir pasirašę asmenys. Ūkio subjekto vadovas atsako už teisingos, tikslios, išsamios ir laiku pateiktos informacijos apie ūkinius įvykius ir ūkines operacijas pateikimą vyriausiajam buhalteriui (buhalteriui) arba apskaitos paslaugas teikiančiai įmonei, arba apskaitos paslaugas savarankiškai teikiančiam asmeniui, arba centralizuotai apskaitą tvarkančiai įstaigai.“

5 straipsnis. Įstatymo įsigaliojimas ir įgyvendinimas
1.	Šis įstatymas, išskyrus šio straipsnio 2 dalį, įsigalioja 2018 m. birželio 1 d.
2.	Lietuvos Respublikos Vyriausybė iki 2018 m. gegužės 31 d. priima šio įstatymo įgyvendinamuosius teisės aktus.
Skelbiu šį Lietuvos Respublikos Seimo priimtą įstatymą.

